PSO EUROPOS SVEIKŲ MIESTŲ TINKLO VII FAZĖ (2019–2024 m.):

TIKSLAI, REIKALAVIMAI IR STRATEGINIAI SPRENDIMAI

Pagrindinis tikslas – sveikesni ir laimingesni miestai visiems. Tikslas iškeltas remiantis 2018 metais Kopenhagoje vykusio tarptautinio merų susitikimo metu priimtu strateginiu dokumentu „Kopenhagos susitarimas. Sveikesni ir laimingesni miestai visiems. Besikeičiantis požiūris į saugias, įsitraukiančias, tvarias ir prisitaikančias bendruomenes“.

VII fazės pagrindinės veiklos kryptys (temos), paremtos Kopenhagos merų susitarimo nuostatomis:

* Investavimas į **žmones**, kurie gyvena miestuose.

Sveikas miestas turi būti pavyzdžiu, pirmenybę teikdamas investicijoms į žmones ir jų įgalinimui. Veiklos sritys: sveiki pirmieji gyvenimo metai, sveikatos palaikymas vyresniame amžiuje, pažeidžiamumo mažinimas, psichikos sveikata ir gerovė, visuomenės sveikatos priežiūros sistemos tobulinimas, sveika mityba, alkoholio žalos mažinimas, tabako kontrolė, žmogiškasis kapitalas, socialinis pasitikėjimas ir socialinis kapitalas.

* Urbanistinis miestų **aplinkos** planavimas, stiprinantis sveikatą ir gerovę.

Sveikas miestas apjungia socialinę, fizinę ir kultūrinę aplinką planuodamas miesto erdves, kurios yra aktyviai įsitraukiančios ir kurios gerina sveikatą ir gerovę visiems. Veiklos sritys: sveika aplinka ir vietos, sveikatai palankus urbanistinis planavimas, sveikatai palankus transportas, žaliosios erdvės, energija ir sveikata.

* **Dalyvavimo** skatinimas ir partnerystės sveikatos ir gerovės srityje.

Sveikas miestas užtikrina visų asmenų ir bendruomenių dalyvavimą priimant su jų sveikata, gyvenamąja, darbo ir poilsio aplinka susijusius sprendimus. Veiklos sritys: sveikatos palaikymas vyresniame amžiuje, pažeidžiamumo mažinimas, fizinio aktyvumo skatinimas, paslaugų teikimo gerinimas, sveikatos raštingumo gerinimas, kultūra ir sveikata.

* Bendruomenės **klestėjimo** skatinimas ir prekių bei paslaugų prieinamumo tobulinimas.

Sveikas miestas stengiasi, kad bendruomenė klestėtų, kad prekės ir paslaugos būtų prieinamos. Veiklos sritys: bendruomenės tvarumas, sveikatos palaikymas vyresniame amžiuje, psichikos sveikata ir gerovė, sveikai palankus būstas, sveikatai palankus urbanistinis planavimas, sveikata ir gerovė kaip sėkmės indikatorius, teisingos ir darnios ekonominės plėtros modeliai, etiškos investicijos sveikatos stiprinimui bei teisingai ir darniai plėtrai, universalios socialinės apsaugos „grindys“ vietiniame lygmenyje, ekonominiai sveikatos determinantai.

* **Taikos** ir saugumo skatinimas formuojant įsitraukiančią visuomenę.

Sveikas miestas užtikrina taiką formuodamas įsitraukiančią visuomenę, kuri skiria dėmesio aplinkai, dalyvavimui, klestėjimui ir planetai, o politikos ir veiksmų centre – žmonės. Veiklos sritys: sveikatos ir taikos ryšys, urbanistinių erdvių planavimas, sužeidimų prevencija, socialinė apsauga, sveikatos apsauga, psichinė sveikata ir gerovė.

* **Planetos** saugojimas, laikantis tausojančio vartojimo ir gamybos principų.

Sveikas miestas užtikrina, kad planetos apsaugai yra skiriamas dėmesys visose miesto politikose. Veiklos sritys: klimato kaitos švelninimas ir prisitaikymas, apsaugota bioįvairovė ir patobulintos miesto erdvės, sveikatą stiprinanti ir darni savivaldos politika, vanduo, atliekos ir sanitarinės sąlygos.

(Angliškai šios 6 temos vadinamos 6 P modeliu: people, places, participation, prosperity, peace, planet).

PSO Regioninis Europos biuras siekia per VII fazę įgyvendinti globalinius tikslus ir regioninius visuomenės sveikatos prioritetus vietiniame lygmenyje.

VII fazės strateginiai dokumentai:

* „Kopenhagos susitarimas. Sveikesni ir laimingesni miestai visiems. Besikeičiantis požiūris į saugias, įsitraukiančias, tvarias ir prisitaikančias bendruomenes“.
* „PSO 13-oji bendroji darbo programa 2019-2023 metams“ (GPW13), kurios tikslai – sveikatos stiprinimas, saugumo skatinimas, socialiai pažeidžiamų grupių saugojimas.
* „JT Darnaus vystymosi darbotvarkė 2030“, kurioje nustatyta 17 universalių, pasaulinių ir tarpusavyje susijusių darnaus vystymosi tikslų (DVT), kurie apima daugelį politikos sričių ir skirti įgyvendinti iki 2030 m.
* „Sveikata 2020“, kurios tikslas – siekti pagerinti gyventojų sveikatą ir gerovę, sumažinti sveikatos skirtumus ir užtikrinti ilgalaikę į žmones orientuotą sveikatos apsaugos sistemą.

Bendrieji VII fazės tikslai:

1. Skatinti sveikatą ir gerovę visiems ir mažinti sveikatos skirtumus.

Strateginiai metodai. Miestai ir nacionaliniai tinklai VII fazėje skatins sveikatą ir gerovę bei mažins sveikatos netolygumus:

* Tobulindami valdymą, skatindami įgalinimą ir dalyvavimą;
* Planuodami miesto erdves ir taip prisidėdami prie visuomenės klestėjimo;
* Investuodami į žmones ir įgyvendindami strategijas planetos išsaugojimui.
1. Vadovautis nacionaliniais, regioniniais ir globaliais pavyzdžiais.

Strateginiai metodai. Miestai ir nacionaliniai tinklai VII fazėje vadovausis nacionaliniais, regioniniais ir globaliais pavyzdžiais:

* Per inovatyvią politiką ir praktiką;
* Dalindamiesi žiniomis ir mokydamiesi;
* Įsitraukdami į sveikatos politiką;
* Užtikrindami vietinės politikos nuoseklumą;
* Stiprindami sveikatą ir gerovę per savivaldybių administracijas.
1. Remti PSO strateginių prioritetų įgyvendinimą.

Strateginiai metodai. Miestai ir nacionaliniai tinklai VII fazėje rems PSO strateginių prioritetų įgyvendinimą:

* Dalyvaudami kaip partneriai įgyvendindami vietinio ir nacionalinio lygmens prioritetus;
* Siekdami visuotinės sveikatos apsaugos;
* Spręsdami pasaulinius visuomenės sveikatos iššūkius;
* Transformuodami vietos paslaugų teikimą;
* Kurdami saugias ir įsitraukiančias visuomenes;
* Skatindami visų valdymo lygmenų darną.

Miestai ir nacionaliniai tinklai turi įgyvendinti šiuos siūlymus ir veiklas per penkerius VII etapo metus. Kaip prielaida, kad būtų prisiimti įsipareigojimai dirbti anksčiau aprašytose srityse, miestai ir nacionaliniai tinklai turi užtikrinti politinę paramą ir tinkamus išteklius, sukurti būtinas struktūras ir mechanizmus, kad būtų lengviau įgyvendinti sveiko miesto tikslus.

PSO Europos Sveikų miestų tinklo organizacinė struktūra

VII fazėje tinklas apims miestus ir nacionalinius tinklus visose PSO Europos valstybėse narėse ir tikimasi, kad į jį bus įtraukta 100 miestų ir 35 nacionaliniai tinklai. Jo aukščiausiasis valdymo organas bus viso tinklo susitikimas – metinė techninė konferencija.

Tinklas taip pat apims darbo grupes ir miestų bei nacionalinių tinklų darbo grupes. VII etapo metu bus sukurti ar sustiprinti teminių interesų grupių mechanizmai, kurie padės miestams ir nacionaliniams tinklams įgyvendinti VII etapo reikalavimus. Jų vaidmuo bus remti techninių gairių ir mokomosios medžiagos kūrimą, organizuoti ir vykdyti mokymo kursus, taip pat pasiūlyti platformą miestams, kurie tvirtai įsipareigoja laikytis tam tikrų temų ir klausimų.

Reikalavimai stojant į VII fazę:

1. Nuolatinė politinė parama Sveikų miestų principams. Miestai turi pateikti mero pritarimo raštą, tarybos sprendimą dėl dalyvavimo VII fazėje ir įsipareigojimą bendradarbiauti su įvairiomis suinteresuotomis grupėmis.
2. Miestai privalo turėti pilnu darbo krūviu dirbantį koordinatorių (ar jo atitikmenį), turintį puikias anglų kalbos žinias bei administracinę ir techininę pagalbą. Miestai privalo turėti iniciatyvinę (valdymo) grupę, į kurią būtų įtraukti politinio lygmens ir sprendimus priimantys asmenys iš pagrindinių sektorių, būtinų įgyvendinti VII fazės reikalavimus.
3. Miestai privalo atnaujinti miesto sveikatos profilį, kuriame būtų informacijos apie miesto planavimo procesus, sveikatos pokyčius. VII fazėje miestai turi užtikrinti, kad jų sveikatos profiliuose daug dėmesio skiriama sveikatos netolygumams ir pažeidžiamoms grupėms.
4. VII fazės analizė – pradinis vietos situacijos įvertinimas pagal VII fazės tikslus ir pagrindines temas. Situacijos analizės apimtis – 2-3 puslapiai, kurioje turi būti aprašyti pagrindiniai sveikatos ir gerovės iššūkiai bei galimybės miesto lygmenyje ir nustatyti prioritetai VII fazei.
5. Miesto pareiškimas (deklaracija) apie narystės teikiamą naudą.
6. Integruotas planavimas sveikatos srityje. Miestai turi parodyti savo strateginių planavimo dokumentų ir VII fazės pagrindinių temų ryšį. Tai gali būti miesto plėtros planas, miesto strategija sveikatai ir gerovei ar atitinkami strateginiai dokumentai, kuriuose pateikiama išsami informacija apie sistemingas miesto pastangas rūpintis sveikata, vizija, vertybės ir strategija šiai vizijai pasiekti.
7. Sveikatos stiprinimas, teisinga ir tvari plėtra. Miestai turi parodyti savo įsipareigojimą sveikatai ir gerovei bendroje strateginėje plėtroje. Tai gali būti sveikatos ir gerovės įtraukimas į miesto plėtros planą, miesto ekonominės plėtros strategija ar atitinkami dokumentai, kuriuose pateikiama išsami informacija apie miesto plėtrą, apimant sveikatos ir gerovės dimensiją, viziją, vertybes ir strategiją šiai vizijai pasiekti.
8. Partnerystė. Miestai turi stiprinti partnerystę įgyvendindami pagrindines VII fazės temas. Miestai taip pat turi dalyvauti platesniame tinklo ir jo teminių potinklių darbe ir prisidėti prie žinių ir produktų sklaidos.
9. Gebėjimų ugdymas. Miestai turi investuoti į mokymosi aplinką, kad asmenys, politikai ir organizacijos galėtų pasiekti VII fazės tikslus. Dėmesys lyderystės ir diplomatijos sveikatos ir gerovės srityje plėtojimui, tarpsektoriniam darbui įtraukiant visą miestą ir bendruomenes, sveikatos veiksnių nustatymui ir stebėsenai.
10. Miestai turi įsipareigoti, kad projekto koordinatorius ir paskirtas politikas dalyvaus Sveikų miestų tinklo susitikimuose ir konferencijose. Kiekviename susitikime miestą atstovauti turi bent koordinatorius ir politikas.
11. Miestai turi užtikrinti, kas meras (arba vadovaujantis politikas) dalyvaus merų arba politikų susitikimuose.
12. Miestai turi dalyvauti įvairiose tinklo veiklose, bent viename teminiame potinklyje. Miestai turi turėti galimybę jungtis prie WebEx videokonferencijų.
13. Miestai turi turėti stebėsenos ir vertinimo mechanizmus, kurie leistų atlikti proceso vertinimą ir kasmetinį ataskaitų teikimą PSO. Miestai privalo turėti metinį veiklų planą, remiantis VII fazės temų įgyvendimino procesu, užpildyti kasmetinę ataskaitą ir dalyvauti PSO inicijuojamuose vertinimo procesuose.

Stojimo į VII fazę eiga:

1. Miestas turi nusiųsti mero pasirašytą pritarimo raštą PSO, įsipareigojant dalyvauti VII fazėje ir sumokėti metinį mokestį;
2. Miestas turi pervesti metinį mokestį;
3. Miestas turi užpildyti paraišką;
4. PSO atlieka paraiškos vertinimą;
5. PSO priima sprendimą ir informuoja miestą bei šalies sveikatos ministeriją;
6. PSO išduoda VII fazės sertifikatą.